
RAPORT 

asupra propunerii legislative privind înfiinţarea Universităţii de Medicină şi Farmacie Constanţa  

(Pl.x. 439/ 8 mai 2006)


1. În baza prevederilor art. 95 din Regulamentul Camerei Deputaţilor, republicat, cu adresa nr. Pl.x. 439/8 mai 2006, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă privind înfiinţarea Universităţii de Medicină şi Farmacie Constanţa, (Pl.x. 439/ 8 mai 2006).


La întocmirea raportului, Comisia a analizat avizul Consiliului Legislativ şi Punctul de vedere al Guvernului.

Propunerea legislativă are ca obiect de reglementare înfiinţarea unei noi instituţii de învăţământ superior în domeniul medicinei prin divizarea Universităţii „Ovidius” din Constanţa. Facultatea de Medicină Generală, Facultatea de Medicină Dentară şi Facultatea de Farmacie din cadrul Universităţii „Ovidius” din Constanţa ar urma să iasă din componenţa acesteia, formând noua instituţie de învăţământ superior sub numele de Universitatea de Medicină şi Farmacie Constanţa.


2. În funcţie de obiectul şi conţinutul său, propunerea legislativă face parte din categoria legilor ordinare.


3. La lucrările Comisiei au fost prezenţi 17 deputaţi, din totalul de 25 membri ai Comisiei. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative au participat ca invitaţi: doamna Gabriella Pasztor, secretar de stat în Ministerul Educaţiei, Cercetării şi Tineretului, doamna Bădulescu Sanda, director al Centrului Naţional   de Recunoaştere şi Echivalare a Diplomelor din Ministerul Educaţiei, Cercetării şi Tineretului, doamna Eva Nagy, director la Direcţia Relaţia cu Parlamentul din  Ministerul Educaţiei, Cercetării şi Tineretului.

4. Potrivit prevederilor art. 75 alin. (1) din Constituţia României, republicată, şi ale art. 92  alin. (9) din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii, în şedinţa din 12 februarie 2008, Comisia a propus cu unanimitatea voturilor celor prezenţi  respingerea propunerii legislative, din următoarele motive:
· La momentul iniţierii propunerii legislative, înfiinţarea instituţiilor de învăţământ superior era reglementată de Legea nr. 88/1993, republicată; din documentele aflate la dosar se constată că propunerea legislativă este promovată fără respectarea prevederilor art.5 alin.(2) din Legea nr. 88/1993, republicată, care precizează că „înfiinţarea unei instituţii de învăţământ superior prin divizare se face prin lege, la propunerea senatului universitar al instituţiei respective, după parcurgerea procedurilor de evaluare şi acreditare”; 
· În momentul de faţă, înfiinţarea instituţiilor de învăţământ superior este reglementată de Ordonanţa de urgenţă a Guvernului nr. 75/2005 şi a Legii nr. 87/2006 pentru aprobarea Ordonanţei de urgenţă a Guvernului nr. 75/2005 privind asigurarea calităţii educaţiei; din documentele aflate la dosar se constată că propunerea legislativă este promovată fără respectarea prevederilor art. 29 alin.(1), care precizează că „orice persoană juridică, publică sau privată interesată în furnizarea de educaţie se supune procesului de evaluare şi acreditare în condiţiile legii”;

· La momentul iniţierii propunerii legislative, Senatul Universităţii „Ovidius” din Constanţa a hotărât păstrarea structurii universitare existente;
· Se apreciază că dezvoltarea unei noi universităţi de medicină şi farmacie, în Constanţa, nu se justifică prin faptul că oferta educaţională la nivel naţional este suficientă în raport cu cerinţele pieţei muncii;

· Propunerea legislativă nu se bazează pe nici un document privind asigurarea calităţii şi îndeplinirea standardelor de funcţionare a unei instituţii de învăţământ superior elaborat de Consiliul Naţional de Evaluare Academică şi Acreditare (CNEAA) sau de Agenţia Română de Asigurare a Calităţii în Învăţământul Superior (ARACIS).

